b'\n_START_ARTICLE_\nHazena\n_START_PARAGRAPH_\nHazena je mo\xc5\xa1tvena \xc5\xa1portna igra z \xc5\xbeogo. Igra je podobna sodobnemu rokometu in jo igrajo prete\xc5\xbeno \xc5\xbeenske. V igri dve ekipi posku\xc5\xa1ata vre\xc4\x8di \xc5\xbeogo v nasprotni gol. Ime izvira iz \xc4\x8de\xc5\xa1\xc4\x8dine, iz besede hazeti, kar pomeni vre\xc4\x8di. Poznana je tudi pod imenom \xc4\x8de\xc5\xa1ki rokomet.\n_START_SECTION_\nNastanek igre in razvoj do Prve svetovne vojne\n_START_PARAGRAPH_\nZa\xc4\x8detki hazene izvirajo iz \xc4\x8ce\xc5\xa1ke in datirajo v leto 1905. Za\xc4\x8detnik igre je \xc4\x8de\xc5\xa1ki u\xc4\x8ditelj telesne vzgoje Anton Kri\xc5\xa1tof. Igra je hitro postala zelo popularna med \xc5\xbeensko mladino na \xc4\x8ce\xc5\xa1kem. Anton Kri\xc5\xa1tof je tudi postavil prva pravila igre, pri \xc4\x8demer se je zgledoval po pravilih igre cilova (ter\xc4\x8dova) natisnjenih v knjigi Josefa Klenkyja Telovi\xc4\x8dna hry (1892). Pravila J. Klenkyja je dodelal Vaclav Karas in jih objavil v \xc4\x8dasopisu Vychova telesna leta 1905. Anton Kri\xc5\xa1tof je spoznal u\xc4\x8dence z igro na Akademiji na Strahovu, kjer je leta 1907 ustanovil tudi prvo ekipo v hazeni. Naslednje leto so bila objavljena tudi prva tiskana pravila igre. Leta 1909 so bile ustanovljene nove ekipe, v Pragi pa je A. Kri\xc5\xa1tof ustanovil Zvezno komisijo hazena\xc5\xa1kih ekip (Svazova komise krou\xc5\xbeku hazene). Leta 1911 je hazeno kot \xc5\xa1port priznal \xc4\x8ce\xc5\xa1ki olimpijski odbor, ki je deloval samostojno v okviru Avstro-ogrskega olimpijskega odbora. Leta 1912 je bila igra prikazana na VI. vsesokolskem zletu v Pragi. Pred prvo svetovno vojno se je igra raz\xc5\xa1irila v Rusijo, kjer se je igrala predvsem v ukrajinskih mestih na gimnazijah. V Rusiji so igro imenovali handbol. Med prvo svetovno vojno je razvoj hazene zastal. Osnovno mo\xc5\xa1tvo v hazeni se imenuje dru\xc5\xbeina.\n_START_SECTION_\nRazvoj hazene med obema vojnama\n_START_PARAGRAPH_\nLeta 1918 je \xc4\x8ceh Jaro Trantina izdal nova, predelana pravila hazene. Na \xc4\x8ce\xc5\xa1kem je leta 1920 ustanovljena \xc4\x8ce\xc5\xa1koslova\xc5\xa1ka zveza hazene in \xc5\xbeenskih \xc5\xa1portov, naslednje leto (1921) pa je v Parizu ustanovljena Mednarodna federacija \xc5\xbeenskih \xc5\xa1portov, ki je hazeno uvrstila v program svetovnih \xc5\xa1portnih igre \xc5\xbeena. Leta 1922 so igralke hazene iz tedanje \xc4\x8ce\xc5\xa1koslova\xc5\xa1ke igro demonstrirale v Monte Carlu in Parizu._NEWLINE_V \xc4\x8dasu Sovjetske zveze je igra do\xc5\xbeivela velik razmah na podro\xc4\x8dju dana\xc5\xa1nje Rusije in Ukrajine.._NEWLINE_Med letoma 1923 in 1924 so bile odigrane prve mednarodne tekme v hazeni, posebej med reprezentancami \xc4\x8ce\xc5\xa1koslova\xc5\xa1ke, Francije, Poljske in Jugoslavije. Na tretjih Svetovnih \xc5\xa1portnih igrah \xc5\xbeena v Pragi leta 1930 so izvedli tudi prvo Svetovno prvenstvo v hazeni. Naslov prvakinj je osvojila ekipa \xc4\x8ce\xc5\xa1koslova\xc5\xa1ke, ki je v finalu premagala ekipo Jugoslavije z rezultatom 8:5. Na naslednjih Svetovnih \xc5\xa1portnih igrah \xc5\xbeena v Londonu, leta 1934 je zlato medaljo osvojila ekipa Jugoslavije, ki je v finalu premagala \xc4\x8ce\xc5\xa1koslova\xc5\xa1ko z rezultatom 6:4. Po teh igrah je bila Mednarodna zveza za \xc5\xbeenske \xc5\xa1porte ukinjena, kar je v precej\xc5\xa1nji meri vplivalo na vpad zanimanja za hazeno._NEWLINE_Med drugo svetovno vojno je bilo igranje hazene na \xc4\x8ce\xc5\xa1kem zelo popularno v tedanji dr\xc5\xbeavni tvorbi nem\xc5\xa1kih okupacijskih sil, v Protektoratu Bohemija in Moravska. V za\xc4\x8detku \xc5\xa1tiridesetih let so zabele\xc5\xbeili 25.884 registriranih igralcev hazene, saj se je na igranje hazene gledalo kot na domoljubno dejanje.\n_START_SECTION_\nHazena v Sloveniji\n_START_PARAGRAPH_\nPrva hazena ekipa v Sloveniji je bila organizirana leta 1920 v okviru \xc5\xa0K Ilirija. Sekcijo je vodil \xc4\x8de\xc5\xa1ki nogometni trener J. Loos, ki je deloval v klubu. Poleg tega je v Ljubljani delovalo mo\xc5\xa1tvo Antene. V Mariboru so hazeno igrali v okviru I SSK Maribor, kjer je dejavnost vodil R. \xc5\xa0epec. V Rakeku so leta 1926 ustanovili hazena klub Javornik. Igralkam je bilo udejstvovanje s hazeno praviloma dodatna dejavnost, saj se je ve\xc4\x8dina ukvarjala tudi z ostalimi \xc5\xa1portnimi dejavnostmi.\n_START_SECTION_\nMednarodno udejstvovanje\n_START_PARAGRAPH_\nPrvo tekmo je reprezentanca Jugoslavije odigrala 28. junija 1928 v Beogradu z reprezentanco \xc4\x8ce\xc5\xa1koslova\xc5\xa1ke. Tekmo je dobila gostujo\xc4\x8da ekipa z rezultatom 8:3. Zadnjo tekmo je reprezentanca Jugoslavije odigrala 8.septembra 1935 v Var\xc5\xa1avi s Poljsko. V tem \xc4\x8dasu je reprezentanca odigrala skupaj 12 tekem (6 zmag, 6 porazov, gol razlika 87:64)._NEWLINE_Reprezentanca Jugoslavije v hazeni je dvakrat sodelovala na Svetovnih \xc5\xa1portnih igrah \xc5\xbeena, kjer je bilo organizirano tudi svetovno prvenstvo v hazeni. Po srebrni medalji leta 1930 v Pragi, je z zmago v Londonu leta 1934 dosegla tudi najve\xc4\x8dji uspeh. Ekipo so sestavljale naslednje \xc4\x8dlanice Marica Cimperman (Concordia, uslu\xc5\xbebenka), Fan\xc4\x8di Bernik (Antena Ljubljana, krznarska delavka), Anica Oman (Ilirija, uslu\xc5\xbebenka), Zlata Tonkovi\xc4\x87-Cuvaj (Concordia, uslu\xc5\xbebenka), Nada Bobinsky (Concordia, uslu\xc5\xbebenka), Ivka Tonkovi\xc4\x87 (Concordia, uslu\xc5\xbebenka), Zdenka Radovi\xc4\x87-Kun\xc5\xa1tek (Concordia, uslu\xc5\xbebenka) in rezerve Ema Gr\xc5\xa1eti\xc4\x87 (Concordia, lekarni\xc5\xa1ka laborantka), Katja Miho\xc4\x8dinovi\xc4\x87 (Concordia, uslu\xc5\xbebenka) in Melita Lovren\xc4\x8di\xc4\x87 (Concordia, dijankinja VII. razreda gimnazije).\n_START_SECTION_\nHazena po drugi svetovni vojni\n_START_PARAGRAPH_\nPo drugi svetovni vojni se je igranje hazene obnovilo na \xc4\x8ce\xc5\xa1koslova\xc5\xa1kem, Sovjetski zvezi, Poljski in Jugoslaviji. Tako so leta 1954 samo v tedanji \xc4\x8ce\xc5\xa1koslova\xc5\xa1ki registrirali 26.125 igralcev hazene v 447 klubih (dru\xc5\xbeinah). V Jugoslaviji je igranje hazene zamrlo leta 1953. Danes pa je igranje hazene prisotno zgolj \xc5\xa1e na \xc4\x8ce\xc5\xa1kem, na Poljskem in v Sovjetski zvezi pa je zamrlo v sedemdestih in osemdesetih letih dvajsetega stoletja._NEWLINE_Igranje hazene so po drugi svetovni vojni na podro\xc4\x8dju nekdanje Jugoslavije obnovili leta 1947 v Vojvodini (Novi Sad, Debelja\xc4\x8da) ter leta 1948 v hrva\xc5\xa1ki pokrajini Slavoniji (v mestih Slavonski Brod, Valpovo, Borovo, Osijek, Vinkovci, Donji Miholjac). Naslednje leto je ustanovljen tudi Odbor za hazeno pri Fizkulturni zvezi Hrva\xc5\xa1ke in leta 1950 tudi samostojna Hazena zveza Hrva\xc5\xa1ke. Poleg tega so jo igrali \xc5\xa1e v Bosanskem Brodu. Z uvedbo igranja in razvojem tedanjega malega rokometa v letih 1949 in 1950, so se hazena dru\xc5\xbeine prilagodile pravilom malega rokometa, kar je vodilo tudi do ukinitve Hazena zveze Hrva\xc5\xa1ke leta 1951, hazena dru\xc5\xbeine pa so se vklju\xc4\x8dile v Rokometno zvezo Hrva\xc5\xa1ke, ter njena tekmovanja._NEWLINE_Danes se igranje hazene prakticira samo \xc5\xa1e na \xc4\x8ce\xc5\xa1kem, tako v mo\xc5\xa1ki kot \xc5\xbeenski konkurenci ter v dvoranah. Organizirana imajo tudi redna tekmovanja za naslov prvaka \xc4\x8ce\xc5\xa1ke.\n_START_SECTION_\nIgri\xc5\xa1\xc4\x8de za hazeno\n_START_PARAGRAPH_\nHazena se je igrala na prostem, na travnatem igri\xc5\xa1\xc4\x8du pravokotne oblike. Igri\xc5\xa1\xc4\x8de je v dol\xc5\xbeino merilo med 48 in 51m, ter v \xc5\xa1irino 30 do 34m. Najidealnej\xc5\xa1a mera igri\xc5\xa1\xc4\x8da je bila 48x32m. Igri\xc5\xa1\xc4\x8de je bilo razdeljeno v tri polja in sicer v dve obrambni polji pred vsakimi vrati v fiksni dol\xc5\xbeini 16m od zunanje \xc4\x8drte. Srednje polje je obsegalo od 16 do 19m. Na sredini obeh zunanjih \xc4\x8drt po \xc5\xa1irini so bila vrata (gol) visoka 2,40m in \xc5\xa1iroka 2,00m. Za pre\xc4\x8dno \xc4\x8drto med vratnicama je postavljena mre\xc5\xbea, ki je segala 80 do 110 cm izven igri\xc5\xa1\xc4\x8da. Vratnici in pre\xc4\x8dka vrat so bile kvadratnega profila dimenzij 8 do 10cm. Pred vsakimi vrati je narisana polkro\xc5\xbena \xc4\x8drta s polmerom 6m od sredi\xc5\xa1\xc4\x8dne to\xc4\x8dke \xc4\x8drte med vratnicama. Do leta 1935 je bilo to polje pravokotne oblike dimenzij 5x6m. Na to\xc4\x8dki oddaljeni 6m od sredine gola se je nahajala to\xc4\x8dka za izvajanje kazenskih strelov, do leta 1935 na 5m. Na sredini polja je bila narisana 8m dolga sredi\xc5\xa1\xc4\x8dna \xc4\x8drta, ki jo sredi\xc5\xa1\xc4\x8dna to\xc4\x8dka igri\xc5\xa1\xc4\x8da deli na dve polovici. Vzporedno s sredi\xc5\xa1\xc4\x8dno \xc4\x8drto sta bili narisani dve vzporedni \xc4\x8drti enake dol\xc5\xbeine, vsaka oddaljena po 4m od sredi\xc5\xa1\xc4\x8dne \xc4\x8drte.\n_START_SECTION_\nPravila igranja hazene\n_START_PARAGRAPH_\nHazena se je igrala z usnjeno \xc5\xbeogo obsega 62 do 68cm ter te\xc5\xbee 300 do 350g. Mo\xc5\xa1tvo je sestavljalo 7 igralcev (igralk), od tega 3 napadalci (napadalke), 2 pomo\xc4\x87nika (pomo\xc4\x8dnici), branilec (branilka) in vratar (vratarka). Igralni \xc4\x8das je zna\xc5\xa1al 2x30 minut za mo\xc5\xa1ke, 2x25 minut za \xc5\xbeenske, 2x20 minut za mladince in 2x15 minut za mladinke. Odmor med pol\xc4\x8dasema je zna\xc5\xa1al 10 minut. Za\xc4\x8detni udarec in za\xc4\x8detne strani posameznih mo\xc5\xa1tev so se dolo\xc4\x8dale kot pri drugih \xc5\xa1portnih igrah. V igri ekipa, ki ima v posesti \xc5\xbeogo sku\xc5\xa1a s hitrimi, enostavnimi kombinacijami priti v prilo\xc5\xbenost za metanje \xc5\xbeoge v nasprotnikova vrata. Pri tem ji ekipa, ki ni v posesti \xc5\xbeoge sku\xc5\xa1a odvzeti \xc5\xbeogo in omejevati njihove kombinacije. Igralka sme \xc5\xbeogo nositi najve\xc4\x8d tri korake ali dr\xc5\xbeati v rokah najve\xc4\x8d tri sekunde. Dovoljeno je \xc5\xbeogo dvakrat udariti ob tla in po volji metati v zrak. Pri podaji \xc5\xbeoge soigralki mora ta biti oddaljena najmanj dva metra. Ni dovoljeno udarjanje, dotikanje \xc5\xbeoge z nogo pod kolenom. Kadar \xc5\xbeoga zapusti igri\xc5\xa1\xc4\x8de ob stranski \xc4\x8drti (avt) igro nadaljuje mo\xc5\xa1tvo, ki ni imelo zadnje posesti \xc5\xbeoge. Mo\xc5\xa1tvo igro nadaljuje na mestu, kjer je \xc5\xbeoga zapustila igri\xc5\xa1\xc4\x8de. V primeru, da \xc5\xbeoga zapusti igri\xc5\xa1\xc4\x8de na zadnji \xc4\x8drti se dosodi kot v primeru, \xc4\x8de je imelo mo\xc5\xa1tvo, ki \xc4\x8duva vrata zadnjo posest \xc5\xbeoge. Igralke imajo tudi omejeno gibanje. Vratarka in branilka se lahko prosto gibljeta samo v svojem obrambnem polju vklju\xc4\x8dno z vratarjevim poljem, pomo\xc4\x8dnici se lahko gibljeta samo v lastnem obrambnem polju, razen v vratarjevem prostoru ter v srednjem, nevtralnem polju. Napadalke se lahko prosto gibljejo v srednjem polju ter v napadalnem polju vklju\xc4\x8dno z nasprotnim vratarjevim prostorom. Met na nasprotni gol iz nasprotnikovega vratarjevega prostora ni dovoljen. Za kr\xc5\xa1enje pravil igre z \xc5\xbeogo se dosoja prosti met v korist nasprotne ekipe (dru\xc5\xbeine). Pri tem morajo biti igralke mo\xc5\xa1tva, ki ne izvaja prosti met oddaljene najmanj \xc5\xa1tiri metre od mesta izvajanja prostega meta. Kr\xc5\xa1enje pravil igre z \xc5\xbeogo predstavlja nepravilen za\xc4\x8detni met, napa\xc4\x8dno metanje \xc5\xbeoge v igro, dalj\xc5\xa1e od treh sekund dr\xc5\xbeanje \xc5\xbeoge v rokah, no\xc5\xa1enje \xc5\xbeoge ve\xc4\x8d kot tri korake, ve\xc4\x8d kot dvakratno zaporedno metanje \xc5\xbeoge ob tla, podaja \xc5\xbeoge igralki, ki ni bila oddaljena vsaj dva metra, prestop igralke v nedovoljeno polje, za prestop napadalke v vratarjev prostor ob metu \xc5\xbeoge na nasprotna vrata, za igranje z nogo, za ne\xc5\xa1portno vedenje proti sodniku, nasprotni igralki ali ob\xc4\x8dinstvu. Za namerno igranje z nogo v lastnem obrambnem polju, za igro s pestjo v vratarjevem prostoru, za izbijanje \xc5\xbeoge iz rok nasprotnice, ko ta posku\xc5\xa1a vre\xc4\x8di \xc5\xbeogo na nasprotna vrata, za dr\xc5\xbeanje nasprotnice z rokama za telo in za druge podobne prekr\xc5\xa1ke se dosodi kazenski strel. Kazenski strel se izvaja z razdalje 6m. Gol je dose\xc5\xbeen, ko \xc5\xbeoga v celotnem obsegu preide prek povpre\xc4\x8dne \xc4\x8drte znotraj vrat, in da pri tem igralka, ki je dosegla gol ne kr\xc5\xa1i pravil iger. Isto velja tudi za njene soigralke. Zmaga mo\xc5\xa1tvo (dru\xc5\xbeina), ki dose\xc5\xbee ve\xc4\x8dje \xc5\xa1tevilo golov. \xc4\x8ce obe mo\xc5\xa1tvi (dru\xc5\xbeini9 dose\xc5\xbeeta enako \xc5\xa1tevilo zadetkov ali, \xc4\x8de v tekmi ni bilo dose\xc5\xbeenih golov se tekma kon\xc4\x8da z neodlo\xc4\x8denim rezultatom.\n_START_SECTION_\nTehnika igranja hazene\n_START_PARAGRAPH_\nIgra se odvija v obliki hitrih, kratkih tekov brez \xc5\xbeoge, v obliki lovljenja, vodeja ali podajanja \xc5\xbeoge in metanja \xc5\xbeoge v nasprotna vrata. Med izvajanjem posameznih elementov igranja pa je potrebno upo\xc5\xa1tevati, da igralke nasprotnega mo\xc5\xa1tva izvajajo nasprotne aktivnosti, ki naj onemogo\xc4\x8dijo izvajanje elementov.'